33. schôdza NR SR - 14.deň - A. dopoludnia
Dátum: 2025-04-15
Poslanec: Krátky, Rastislav (SLOVENSKO)
Druh vystúpenia: Vystúpenie v rozprave

38. Ďakujem pekne za slovo. Nuž politika pre tých, čo pijú v parlamente a pri výkone mandátu, je naozaj také pánske huncútstvo a myslím si, že táto rozprava a potom aj to hlasovanie je takým krásnym symptómom toho, že v akom stave sa nachádza slovenská politika a slovenský parlament, pretože tento zákon by mal prejsť už pri jeho prvom predložení bez akéhokoľvek odôvodnenia ako úplne normálna vec na doplnenie rokovacieho poriadku. Ale, žiaľ, jednoducho toto nevie prejsť, nevie to nájsť podporu v Národnej rade a preto je to symbol a symptóm istej chorobnosti, a to konkrétne toho, že naozaj slovenský parlament a mnohí poslanci, obzvlášť sa to týka koalície, trpia týmto neduhom. A teraz tu nie je nikto z koalície a to tiež je, ja to považujem za taký pocit aj prenesenej hanby za kolegov, ktorých sa tento problém týka, preto je to nepríjemné počúvať a preto je nepríjemné tu sedieť. Ja som si pozrel, pretože, áno, je normálne v práci nepiť, to je úplne normálne, my tu dnes bojujeme, to je také absurdné, že my tu dnes vlastne bojujeme za normálnosť. Normálnosť, aby poslanci mali vo svojom štandarde pracovného nejakého módu, že nepožijú alkohol v práci. A pozrel som si Zákonník práce, aby sme si pozreli, že ako normálne to je. Tak skúsim vypichnúť takých pár vecí, na ktoré zamestnanci vo svojich prácach a zamestnávatelia určite pamätajú. Jedna z vecí, ktorá je v Zákonníku práce, je ochranná lehota pre zamestnanca, ktorý nesmie byť vyhodený napr. vtedy, keď je PN. Ale táto ochranná lehota sa na neho nevzťahuje, pokiaľ si svoju práceneschopnosť zapríčinil, a teraz to je jedno, či to je z úrazu alebo z choroby, ale pokiaľ si to zapríčinil tým, že požil alkohol, tak stráca túto ochranu Zákonníka práce. A môže byť vyhodený aj vtedy, keď je práceneschopný. Iný moment. Zamestnanec pokiaľ teda má nárok na odškodnenie od zamestnávateľa, tak opäť o tento nárok prichádza v prípade, že mu vznikne škoda, alebo že zapríčinil škodu pod vplyvom alkoholu. Stráca aj tento benefit ochrany Zákonníka práce. Ďalej. Pokiaľ má nárok z pohľadu toho, že mu vznikla choroba alebo nejaká ujma, na základe ktorej nemôže vykonávať prácu už ďalej, tú, v ktorej aktuálne pôsobí, tak má nárok na 10-násobok priemerného zárobku ako odstupné. No ale pokiaľ si to zapríčinil tým, že požil alkohol, stráca nárok na 10-násobné odstupné. No a konečne, samozrejme, všetci veľmi dobre vieme, že požitie alkoholu v práci je závažné porušenie pracovnej disciplíny. A závažné porušenie pracovnej disciplíny je dôvodom na okamžitú výpoveď. Okamžitú výpoveď, zamestnávateľ môže zamestnanca vyhodiť v podstate z hodiny na hodinu, pokiaľ zistí u neho alkohol. A čo je ešte vážnejšie a to si myslím, že by bolo naozaj potrebné tu urobiť, pretože politici sa boja, ak sa niečoho boja, tak sa boja toho, že si zničia reputáciu a myslím si, že to by mohol byť taký strašiak. Áno, nech sa fúka v parlamente, nech sa to zadokumentuje, nech sa o tom spraví záznam a nech je to hanba pre toho človeka. A nech dostane aj pokutu ako ekvivalent toho, že čo musia všetko strpieť zamestnanci v práci. My, samozrejme, ako poslanci nie sme zamestnanci, ale nemali by sme byť chránení alebo nemali by sme byť rovnejší ako rovní v tomto. Myslím si, že tu by mala byť úplná rovnosť a porovnateľný stav medzi ľuďmi, my nevieme prísť o mandát, to sa nenavrhuje, ale naozaj tá pokuta je namieste. Pretože, ako už bolo povedané, a je to tvrdé, ale je to tak, opité hlavy rozhodujú o budúcnosti Slovenska. Je to (povedané so smiechom) na rovinu povedané to, čo sa tu deje dlhé roky. A tomuto treba spraviť koniec. A nech je hanba tým, ktorí týmto neduhom nielenže trpia, ale si ho ešte aj pestujú. My, samozrejme, máme ako poslanci možnosť vykonávať mandát tým, že vystupujeme, a potom tým, že hlasujeme. Tomu, že niekto bude hlasovať pod vplyvom, sa nedá zabrániť, ale ja už v tomto momente teraz opäť viacej tomu rozumiem a opäť si to tak jasnejšie vysvetľujem, že prečo poslanci koalície veľmi málo vystupujú v rozpravách. A je to aj preto, lebo naozaj často si vypijú a bolo by to veľmi zlé a na hanbu sveta, keby vystúpili a ešte sa im popritom motal jazyk. Akože nie je to nič extra, čo sa navrhuje, je to úplne normálne, normálne doplnenie rokovacieho poriadku a keby sme netrpeli touto chorobou v našom parlamente, tak by toto prešlo bez toho, aby tu niekto dával uštipačné poznámky alebo sa to snažil nejakým spôsobom kritizovať, ako sme tu už aj počuli. Takže, kolegovia, očakávam, že podporíte tento úplne normálny návrh zákona.